To år etter sist de møttes i finalen av Coupe de France stod finaleoppgjøret igjen mellom Monaco og Marseille i 1991. Monaco fikk revansj for tapet sist, for denne gangen trakk Monaco det lengste strået med seiersmålet scoret i kampens siste minutt. Monacos trener Arsène Wenger foretok seg et avgjørende trekk da han byttet innpå Gérald Passi og Ramón Díaz. I siste minutt av spilletiden slo Díaz ballen til Passi, som sendte ballen i topphjørnet bak Marseilles målvakt Pascal Olmeta. Med det kunne klubben fra fyrstedømmet løfte Coupe de France-trofeet for femte gang i sin klubbhistorie.